สวิงจนน่ากลัว
*สถานการณ์ของตลาดหุ้นไทยในยามนี้เป็นอะไรที่น่ากลัวมาก ๆ เพราะการแกว่งตัวทั้งในแดนบวกและแดนลบของดัชนีในเที่ยวนี้ทำให้ “โมนิก้า” มีอาการหายใจไม่ทั่วท้องเกิดขึ้นอย่างรวดเร็ว หลังภาพการเคลื่อนตัวหลักผันผวนมากขึ้นเรื่อย ๆ บวกกับปัจจัยบวกใหม่ที่จะเข้ามากระตุ้นความเชื่อมั่นก็ยังเป็นเพียงวิมานเมฆเสียด้วยแบบนี้ น้องโมพูดได้ทันทีว่า อย่าไว้ใจอะไรเด็ดขาดนะคะ
28 ก.ย. 2563

เจาะกระดาน : โมนิก้าและทีมงาน
*สถานการณ์ของตลาดหุ้นไทยในยามนี้เป็นอะไรที่น่ากลัวมาก ๆ เพราะการแกว่งตัวทั้งในแดนบวกและแดนลบของดัชนีในเที่ยวนี้ทำให้ “โมนิก้า” มีอาการหายใจไม่ทั่วท้องเกิดขึ้นอย่างรวดเร็ว หลังภาพการเคลื่อนตัวหลักผันผวนมากขึ้นเรื่อย ๆ บวกกับปัจจัยบวกใหม่ที่จะเข้ามากระตุ้นความเชื่อมั่นก็ยังเป็นเพียงวิมานเมฆเสียด้วยแบบนี้ น้องโมพูดได้ทันทีว่า อย่าไว้ใจอะไรเด็ดขาดนะคะ
*เนื่องจากข้อมูลที่เกี่ยวข้องกับการลงทุนยังกลิ้งไปกลิ้งมา รวมถึงท่าทีของนักลงทุนสถาบันเริ่มออกลูกแทงกั๊ก ย่อมทำให้ตลาดหุ้นไทยสวิงหนักขึ้นเรื่อย ๆ “โมนิก้า” ถึงมองไม่อยากจะเชื่ออะไรง่าย ๆ อีกต่อไป เพราะมักโดนหลอกให้อยากแล้วจากไปเป็นประจำ ขนาดช่วงเช้าเห็นดันดัชนีกันเย้ว ๆ พอสายมานิดหนึ่งก็เริ่มขาย พอตกบ่ายก็สั่งเทกระจาดกันอย่างเต็มเหนี่ยว..เม่าต้องอยู่ให้เป็นนะจ๊ะ
*ประสบการณ์อันน่าตื่นเต้นดูได้จากสัปดาห์ก่อนดัชนีรูดลงไปตั้ง 17 จุด จนหลุดแนวรับสำคัญทางจิตวิทยา 1,250 จุด แต่มาถึงสัปดาห์นี้ดัชนีกลับพุ่งพรวดขึ้นมา 18 จุด ปิดที่ระดับ 1,263.02 จุด ด้วยมูลค่าการซื้อขาย 4.13 หมื่นล้านบาท “โมนิก้า” มองเป็นช็อตที่น่าปวดหัวเหลือเกินสำหรับพวกแมงเม่าปีกอ่อน ส่วนม้าแก่ชำนาญทางย่อมเข้าใจยุทธการ “ลากทุบ..ทุบลาก” กันเป็นอย่างดีพะยะค่ะ
*กรณีนี้ดูได้จากหุ้นพิมพ์นิยม STGT โดนเทขายแบบไม่พูดพร่ำทำเพลง จนราคาหุ้นรูดมหาราช ก่อนจะตีกลับขึ้นมาอย่างรวดเร็ว จนล่าสุดขึ้นมายืนอยู่ที่ 79.25 บาท บวกไป 3.50 บาท ด้วยมูลค่าการซื้อขาย 2.46 พันล้านบาท “โมนิก้า” คงต้องไปเรียก เสี่ย ย. มาไขข้อข้องใจโดยด่วน เพราะเป็นคนที่อยู่กับดีลตัวนี้มาตั้งแต่ต้น และเพื่อเป็นการสยบข่าวเม้าท์เฮียปันใจไปให้กับหุ้นร้อนตัวอื่น..เฮียต้องตอบนะคะ
*เช่นเดียวกับในรายของ TVO มีของดีอยู่กับตัวเองแท้ ๆ แต่กลับอมพะนำอะไรไว้ในปากก็ไม่รู้ จึงไม่ยอมปริปากบอกของดีที่ซ่อนไว้มันคืออะไร ? ส่วนนักเล่นบางกลุ่มที่อ่านเกมออกก็กระโจนเข้าใส่อย่างอุตลุด จนหุ้นวิ่งขึ้นไม่ยอมหยุดสักที จากช่วงต้นเดือนยืนแกว่งกระโปรงไปมาแถว 26 บาท แต่สถานการณ์ปัจจุบันยืนที่ระดับ 35.25 บาท บวกไป 1.25 บาท หรือขึ้นไป 3.68% ด้วยมูลค่าการซื้อขาย 366.41 ล้านบาท มันธรรมดาซะที่ไหน ?..อิอิอิ
*เหมือนกับกรณีของอดีตดาวรุ่งหุ้นไอที THCOM กระชากขึ้นอย่างร้อนแรง ก่อนจะลงเอยที่ระดับ 6.05 บาท บวกไป 0.15 บาท หรือขึ้นไป 2.54% ด้วยมูลค่าการซื้อขาย 181.65 ล้านบาท แถมเป็นการทะยานแบบ ขึ้นวัน..ลงวัน  “โมนิก้า” มองเป็นเกมที่มีนัยสำคัญสำหรับพวกขาซิ่งอย่างแน่นอน เพราะก่อนหน้านี้ก็เคยบิลต์กระแสกันมัน ๆ ในลักษณะนี้ แต่สุดท้ายคนลุกทีหลังก็ต้องจ่ายรอบวงทุกทีนะจะบอกให้
*อีกหนึ่งตัวเปรียบเทียบที่น่าสนใจสุด ๆ “โมนิก้า” ขอพุ่งเป้าไปยัง AMANAH เพราะกลายเป็นหุ้นร้อนที่บรรดากูรูร้องไอ้หยากันเลยทีเดียว ! เพราะส่องไปส่องมาก็ยังไม่เห็นทีเด็ดที่จะทำให้หุ้นพุ่งกระฉูด แต่วานนี้กลับมีการบิลต์อารมณ์ด้วยเรื่อง ออมสินเทกฯ หุ้นถึงวิ่งขึ้นมาปิดที่ 2.70 บาท บวกไป 0.18 บาท หรือขึ้นไป 7.14% ด้วยมูลค่าการซื้อขาย 179.91 ล้านบาทหน้าตาเฉย ทั้งที่มีคนออกมาปฏิเสธแล้วแบบนี้!..มันจบแล้วค่ะนาย !
*ประเด็นดังกล่าวทำให้เดี๊ยนต้องหันมามอง ETC เพื่อเตือนให้มิตรรักแฟนเพลงระวังมากเป็นพิเศษ หลังหุ้นทะยานขึ้นมาปิดที่ระดับ 2.16 บาท บวกไป 0.23 บาท หรือขึ้นไป 11.92% ด้วยมูลค่าการซื้อขาย 236.44 ล้านบาท แถมเป็นการยืนปิดใกล้เส้นแนวต้านบริเวณ 2.30 บาทเป็นครั้งแรก น้องโมถึงอยากให้ผู้เล่นเผื่อใจสำหรับการเล่นเที่ยวนี้ไว้บ้าง เพราะก่อนหน้านี้มักมีเหตุการณ์ดันสุด ต่อจากนั้นปล่อยร่วงนะซี
*งานนี้ถึงไม่ต้องแปลกใจที่เห็น IP กระชากขึ้นมาทำ all new high ด้วยการปิดที่ระดับ 12.90 บาท บวกไป 0.10 บาท หรือขึ้นไป 0.78% ด้วยมูลค่าการซื้อขาย 683.63 ล้านบาท “โมนิก้า” มองเป็นไฟต์ที่ต้องขึ้นโดยไม่มีเงื่อนไข เพราะของมันเห็นกันมาตั้งแต่ต้นแล้วว่า แวลูจริง ๆ มันสูงกว่านี้อีกนิดหน่อย เดี๊ยนถึงเชื่อว่า หุ้นมีโอกาสขยับขึ้นไปได้อีก แต่ใครจะกล้าเสี่ยงเข้าไปเล่นบ้าง..อันนี้ไม่รู้จริง ๆ นะจะบอกให้